## La Generalitat amplia a Educació Primària la formació en ciberseguretat que oferix a tots els centres educatius valencians

*** El Centre de Seguretat TIC ha format 46.000 persones en més de 500 centres de l’ESO i ara s’estén a quint de Primària
* Els centres poden sol·licitar ja a CSIRT-CV la seua inclusió en el programa de Primària, que forma també els docents i les famílies**

La Generalitat, a través del Centre de Seguretat TIC de la Comunitat Valenciana (CSIRT-CV), començarà este curs a oferir formació en ciberseguretat als estudiants de quint d’Educació Primària, així com als seus familiars i docents.

CSIRT-CV és l’entitat especialitzada en ciberseguretat de la Generalitat, dependent de la Direcció General de Tecnologies de la Informació i les Comunicacions (DGTIC). CSIRT-CV iniciarà la formació al llarg del mes de novembre en els primers centres educatius de Primària que ho sol·liciten, com a part de les noves accions previstes en el Pla valencià de capacitació en ciberseguretat.

El centre de ciberseguretat amplia així l’àmbit d’actuació del pla en els centres escolars que, des de 2018, ha permés formar 46.000 persones en més de 500 centres d’Educació Secundària Obligatòria (ESO), en els quals s’han impartit sessions formatives a estudiants, famílies i docents de 1r i 2n de secundària.

La consellera d’Hisenda i Economia, Ruth Merino, ha explicat que esta nova iniciativa sorgix “perquè el contacte dels menors amb Internet s’està avançant i es produïx a edats més primerenques, per la qual cosa urgix començar com més prompte millor amb la conscienciació en ciberseguretat, per a ajudar-los a previndre i identificar les amenaces i fomentar les bones pràctiques tecnològiques i la responsabilitat digital”.

Les accions previstes han sigut dissenyades per a xiquets i xiquetes d’entre 9 i 10 anys que cursen 5t de primària en qualsevol dels centres de la Comunitat Valenciana que ho sol·licite, siga públic, concertat o privat.

Encara que a eixes edats resulta menys habitual que els menors tinguen mòbils propis, sí que tenen accés a estos, els utilitzen i es relacionen amb altres tecnologies connectades a la xarxa, a través de dispositius domèstics o de familiars per a ús recreatiu i educatiu.

Els xiquets aprendran conceptes bàsics i bones pràctiques de seguretat mitjançant una activitat lúdica adaptada a la seua edat i en la qual s’abordaran temes com la identitat digital, el ciberassetjament i els dispositius electrònics. A més, es treballarà l’esperit crític per a ajudar-los a tractar qualsevol informació i detectar si hi ha perill o és un rumor fals o *fake new*s.

El programa dirigit a Educació Primària inclou, també, sessions per als docents i les famílies. L’objectiu és dotar els progenitors, tutors i educadors de les ferramentes i coneixements necessaris que els permetran servir de suport als menors i convertir-se en figures de referència a les quals es puguen dirigir en cas de dubte.

**Pla valencià de capacitació en ciberseguretat**

El director general de TIC i màxim responsable de CSIRT-CV, Javier Balfagón, ha explicat que resulta essencial “traslladar als més jóvens que la ciberseguretat és una competència digital bàsica que és necessari adquirir per a garantir la seua inclusió i la de la resta de la comunitat educativa. Per esta raó, hem decidit ampliar a Primària el públic objectiu de la nostra formació en l’etapa escolar, després de set anys educant l’alumnat de 1r i 2n de secundària”.

Segons Balfagón, “la Generalitat continua treballant per a adaptar les seues accions amb noves iniciatives concordes als avanços tecnològics que ens permeten preparar la societat per a les amenaces digitals que puguen arribar, mitigant les conseqüències dels atacs, independentment que es produïsquen en l’àmbit personal, educatiu o laboral”.

El Pla valencià de capacitació en ciberseguretat es va posar en marxa en 2018 per a l’alumnat d’Educació Secundària Obligatòria (ESO), amb l’objectiu de millorar els coneixements d’un dels sectors de la població més vulnerable a les ciberamenaces i d’ajudar l’entorn familiar i docent en la seua protecció i acompanyament en la vida digital.

Des de llavors, CSIRT-CV ha desenrotllat una llarga trajectòria en tota la Comunitat Valenciana, a on s’ha desplaçat a mig miler de centres que han sol·licitat rebre la formació per a Secundària.

En les jornades de formació s’aborden temes com la configuració segura de dispositius, els ciberdelictes, el mal ús de tecnologies i xarxes socials, amenaces recurrents per a menors, com protegir la identitat digital i les connexions i com usar gestors de contrasenyes, entre altres.

Fecha: 16/11/2025